**Familha** : Espaurugalhs **Nom** : La Camacruda

# Origina :

Presenta en la Gasconha sancèra, deu Biarn a Tolosa (cf. Simin Palay, Frederic Mistral…).

# Descripcion :

Com tostemps entà çò qui pertòca los espaurugalhs, un imatge precís que seré mensh eficaç qu’ua suggestion dishant la soa plaça a l’imaginacion mainadèca. Ací, totun, que s’agís d’ua cama, desseparada deu còs e animada d’ua vita e d’ua volentat pròpias.

# Istòria :

Pro classica, la Camacruda (o Camacrusa, o cambacrusa, segon los endrets) qu’es totun mèi desfinida que non pas los auts espaurugalhs, pr’amor d’estar estada imaginada a comptar d’un element precís : ua cama umana.

Lo factor de paur permèr que ven, de segur, de çò qu’aquera cama es dotada d’ua traca d’independéncia : qu’es ua partida d’un còs uman qui viu d’ua faiçon autonòma, çò qui horneish a l’orror de l’espeçatge lo malaise deu subernaturau. Tot en era que hèi paur: desplaçaments eventuaus, (Com hèi ? E sauta? E s’arrossèga ?), la faiçon dont s’i veid (A uelhs? O sonque un ? Es dotada d’ua vista auta e misteriosa ?), endret de la copadura (E sangna?…), suggestion de la possibilitat d’estar escamat (E s’i m’arribava a jo ?), eca.

L’adjectiu acolat au nom de « cama », qu’es percebut diferentament segon lo monde. La variacion morfologica [d] / [z], plan coneishuda en occitan de Gas- conha (espasa / espada ; véser / véder; etc.) que fonciona aquí com ua multi- plicacion de connotacions esvarjantas. « Crusa » qu’es comprés per los uns com un sinonime de « cava », per los auts com antinomic de « cueit », per d’auts unqüèra com volent díser « crudèla ». Cadua de las suggestions atau obtenuda que hèi víner la soa part d’engüeish: la cama qu’es « vuita » (Com se pòt ? Com se hèi ? Que vòu díser?), n’es pas cueita (Perqué ne seré? La carn cruda qu’es ua neuritud de herumis o de mostres…), qu’es crudèla (Que m’agrada de har deu mau : Com ? Perqué ? A qui ?).

Au totau, un èste bròi escadut suu plan de l’espanta qui provòca.

# Intertextualitat :

* Tots los elements de credença qui utilizan ua partida deu còs uman (man, cap trencat deus sants catolics tipe « Quitèira » qui contunhan de marchar dab lo cap a la man, etc.).
* « La Causa » en lo monde umoristico-esoteric de *La familha Addams*.
* Costuma de las relicas deus sants.
* Conte « La camba d’aur », *Contes de Gasconha,* Joan-Francés Bladèr*.*